પુરુષાર્થ હવે એક જ છે, મનની ચોકી કરતા રહેવું. તેની ઇચ્છાઓના પૂરમાં તણાઈ ન જવું. જરૂરિયાતથી જ જીવવું. માનસપટ્ટ પર ઇચ્છાઓનું રંગબેરંગી લોભામણું ચિત્ર પળે પળે બદલાતું રહે છે. મનની મિથ્યા માન્યતાઓ અને કલ્પનાઓથી આપણું મૂળ અસ્તિત્વ ઘેરાયેલું છે. સ્વપ્નમાં રાચીએ છીએ અને અસત્યમાં જીવીએ છીએ. તે બદલાતા ચિત્રમાં સત્યનો શાશ્વત રંગ ઉમેરવાની જરૂર છે. જેમ જેમ અધ્યાત્મના રંગોથી તે માનસપટ્ટ શ્વેત, પવિત્ર બનતું જશે તેમ તેમ ઇચ્છાઓનું જોર ઘટતું જશે. મન ઉપર થયેલા વિજયનો આનંદ અપાર છે, અદ્વિતિય છે. તે આપણા પુરુષાર્થને વધુ વેગવંતો બનાવશે. અન્ય વસ્તુ ઉપર મારું જીવન ટકેલું નથી - આ અહેસાસ કેટલું અધિક આત્મબળ ખીલવે છે!